hvad er en ”google bomb”?
en ”google bomb” er et udtryk der bruges, om en særlig aggressiv og ofte negativt orienteret linkbuilding-strategi rettet mod andre.
et godt eksempel var, da anders fogh rasmussen i sin statsministerperiode, lå i toppen af google på søgningen ”hulemand”. det gjorde han selvom han naturligvis ikke har skrevet ”hulemand” en eneste gang på sin hjemmeside.
den høje placering var udelukkende opnået ved hjælp af rigtig mange links til hans website med link-teksten ”hulemand”. med tilstrækkeligt mange links med den tekst tror google, at siden er meget relevant for dette ord, også selvom at det slet ikke står på selve siden.
i det konkrete tilfælde tror jeg ikke alle de links med link-teksten ”hulemand” er helt tilfældigt opstået. det er en link-kampagne rettet mod anders fogh rasmussen. det er det man kalder en ”google bomb”.
google har tidligere annonceret, at de har indført mekanismer, der skulle forhindre sådanne ”google bombs”, men jeg må konstatere, at der bliver ved med at dukke nye eksempler op, så enten lyver google eller også er deres system bare ikke så godt, som de ellers påstår.
også andre statsledere har været udsat for lidt af det samme. således var george w. bush længe at finde i toppen af google, når man søgte på ”miserable failure” og den engelske premierminister tony blair lå i toppen på ”liar”. ingen af disse havde naturligvis brugt de ord på deres eget website.